QTC มั่นใจรายได้ปีนี้โต 30% เปิดกลยุทธ์บุกตลาดเอเชียต่อเนื่อง
QTC มั่นใจรายได้ปีนี้โต 30% เปิดแผนกลยุทธ์ครึ่งปีหลังบุกตลาดทั้งใน-ตปท.ต่อเนื่อง ตั้งเป้าทั้งปียอดขายในปท.อยู่ที่ 80% ตปท. 20% 
11 ส.ค. 2558

นายพูลพิพัฒน์ ตันธนสิน ประธานคณะกรรมการบริหารและกรรมการผู้จัดการ บริษัท คิวทีซี เอนเนอร์ยี่ จำกัด (มหาชน) หรือ QTC เปิดเผยว่า สำหรับแผนการดำเนินธุรกิจในช่วงครึ่งปีหลังบริษัทยังเดินหน้าบุกตลาดทั้งในประเทศ และต่างประเทศอย่างต่อเนื่อง โดยเฉพาะในตลาดต่างประเทศซึ่งปัจจุบันมีคำสั่งซื้อเข้ามาเพิ่มขึ้นเป็นลำดับโดยในปีนี้บริษัทตั้งเป้ายอดขายในประเทศอยู่ที่ 80% และยอดขายต่างประเทศที่ 20%
สำหรับแนวทางในการบุกตลาดต่างประเทศนั้น จะเน้นขยายตลาดในภูมิภาคอาเซียน อาทิ มาเลเซีย ลาว สิงคโปร์  โดยจะเข้าไปขยายฐานลูกค้าในส่วนของ โรงไฟฟ้าพลังงานแทดแทน อาทิ โรงไฟฟ้าพลังงานแสงอาทิตย์ และโรงไฟฟ้าชีวมวล ที่ขณะนี้กำลังมีอัตราการเติบโตสูงขึ้นมาก ประกอบกับได้รับการส่งเสริมจากภาครัฐ และยังเป็นตลาดใหญ่ของอุปกรณ์หม้อแปลงไฟฟ้า
ส่วนตลาดในประเทศนั้น บริษัทจะขยายฐานลูกค้าในส่วนของภาคอสังหาริมทรัพย์ ในเขตกรุงเทพฯ และปริมณฑล โดยเฉพาะอย่างยิ่ง ประเภทอาคารที่พักอาศัยตามแนวรถไฟฟ้าสีต่างๆ ซึ่งยังมีอัตราการเติบโตอย่างต่อเนื่อง  รวมไปถึงการเข้าประมูลงานจากภาครัฐ คือ การไฟฟ้านครหลวง (กฟน.) การไฟฟ้าส่วนภูมิภาค (กฟภ.) และการไฟฟ้าฝ่ายผลิต (กฟผ.)
อย่างไรก็ตาม ก่อนหน้านี้บริษัทได้รับงานของการไฟฟ้าส่วนภูมิภาค (กฟภ.) มูลค่า 182 ล้านบาท ล่าสุด คว้างานการไฟฟ้านครหลวงมาอีกประมาณ 155 ล้านบาท ทำให้ปัจจุบันบริษัทมีงานในมือ (Backlog) อยู่ที่ระดับ 550 ล้านบาท โดยจะรับรู้รายได้ทั้งหมดภายในปี 58  มั่นใจว่ารายได้ปี 58 จะเติบโตที่ระดับ 1,000 ล้านบาท หรือเติบโตขึ้นประมาณ 30% จากปีก่อน